Raġel ta’ 50 sena mill-Belt li hu missier ta’ żewġ żgħażagħ u ta’ tarbija, tressaq il-Qorti akkużat li tard il-bieraħ filgħaxija kkorrompa u wettaq attentat vjolenti fuq il-pudur ta’ tfajla ta’ 15-il sena. Allegatament il-każ seħħ fi stabbiliment fi Triq id-Dejqa fil-Belt meta r-raġel talab l-għajnuna tat-tfajla għax skont hu l-magna tas-sigaretti fil-ħanut ma kinitx qed taħdem. Qed ikun allegat li f’mument minnhom ir-raġel, Jesmond Nappa Licari, għannaq lit-tfajla u messilha xi partijiet intimi. Fil-Qorti l-Pulizija qalet li l-inċident ġie rekordjat fuq kameras tas-sigurta’ li hemm fil-ħanut. Quddiem il-Maġistrat Gabriella Vella, l-akkużat wieġeb li mhux ħati. Il-Pulizija oġġezzjonaw għat-talba għall-ħelsien mill-arrest billi t-tfajla għadha ma xehditx u l-akkużat wettaq ir-reat fi zmien li jinsab taħt sentenza sospiża. Il-Qorti caħdet it-talba u Jesmond Nappa Licari qed jinżamm arrestat il-ħabs.